BMW Z8

BMW Z8 (tähis E52) on roadster, mida tootis BMW aastatel 1998–2003. Tegu oli BMW kolmanda Z-seeria roadsteriga 1989. aasta Z1 ja 1996. aasta Z3 järel.

Mais 1993 võeti BMW juhatuse väljasõidul Saint-Tropez'is vastu otsus luua 1950. aastate lõpu legendaarse BMW 507 roadsteri kaasaegne järglane. Auto arendus algas samal aastal koodnime all E52. Disainitiimi juhiks oli Chris Bangle, kes 1999. aastal sai BMW peadisaineriks, välisdisaini lõi Henrik Fisker ja interjööri Scott Lempert. 

Aastatel 1996–1999 testiti prototüüpe avalikult, oktoobris 1997 esitleti Tokyo autonäitusel ideeautot BMW Z07. Auto 507-le iseloomulikud kontuurid saavutati inertgaasis keevitatud alumiiniumist space frame kerekonstruktsiooni abil. 507-le omaseks interjööriks peideti kaasaegne varustus sissetõmmatavate paneelide taha. Z8 šassii ja kere olid täielikult alumiiniumist.

Jõuülekanne pärines E39 M5 mudelist: 4941 cm³ S62 V8-mootor võimsusega 294 kW/400 hj ja kuuekäiguline Getrag manuaalkäigukast. Optimaalse 50:50 kaalujaotuse saavutamiseks paigutati mootor esitelje taha. Hinnaks määrati 235 000 Saksa marka, USAs 128 000 dollarit.

Kollektsionääride huvide äratamiseks ja auto "kohese klassiku" staatuse kindlustamiseks lubas BMW tagada varuosade tootmise ja kättesaadavuse 50 aasta jooksul. Piiratud tootmismahu tõttu ehitati kõik autod käsitsi, mis tegi tehase toe eriti oluliseks.

BMW tehaseandmete kohaselt kiirendas auto 0–100 km/h 4,7 sekundiga, ajakirja Motor Trend testis kiirendas Z8 0–60 mph (96,56 km/h) 4,2 sekundiga. Ajakirja Car & Driver testides edestas Z8 Ferrari 360 Modenat nii kiirendamises, juhitavuses kui ka pidurdamises. Saksa autotootjate nn härrasmeeste kokkuleppe kohaselt oli Z8 tippkiirus elektrooniliselt piiratud 250 km/h, ilma piirajata olnuks auto võimeline saavutama 290 km/h.

Z8 tootmine lõpetati novembris 2002, 2003. aastal tuli BMW autosid tuuniv firma Alpina välja oma variandiga Alpina Roadster V8, mis oli erinevalt Z8st mõeldud rohkem grand toureriks kui sportautoks. See kasutas Alpina F5 mootorit (4837 cm³, 280 kW/380 hj), mis oli arendatud BMW M62 baasil. Võimsus on S62st väiksem, kuid pöördemomenti on rohkem (520 Nm vs 500 Nm) ja see on saadaval madalamatel pööretel, võimaldades rahulikumat sõitu. Käigukast vahetati välja BMW viiekäigulise Steptronic automaadi vastu, vedrustuse seadistus on pehmem ning Z8 run-flat rehvid 18-tollistel velgedel asendati tavaliste rehvidega 20-tollistel velgedel. Alpina Roadster V8 toodeti 555 eksemplari, millest 450 eksporditi USAsse ja 8 Ühendkuningriiki.

Z8 toodeti ainult vasakpoolse rooliga. Kokku valmis 5703 autot kahes variandis: Euroopa versioon (tüübikood EJ11, 3160 autot) ja USA versioon (EJ13, 2543 autot). Alpina Roadster V8 mudeleid toodeti 555, millest 450 USA ja 105 Euroopa variandis. Autod valmistati kahes etapis: kerekonstruktsioonid toodeti Dingolfingi tehases, seejärel pandi autod käsitsi kokku Münchenis.

Enne tootmise algust sõitis Z8ga James Bond (Pierce Brosnan) filmis "007 ja liiga kitsas maailm" (1999). 1990. aastatel oli BMW-l Bondi filmide tootjatega kolme filmi leping, mis Z8 kasutamisega täideti. Filmis sõidab Bond autoga Aserbaidžaanis, kus auto on varustatud kaugjuhtimise ja rakettidega, kuid hävib helikoptersae poolt pooleks saetuna. Kuna filmimine toimus jaanuaris-juunis 1999, kasutati peamiselt töötavaid makette.

Eestis maksis Z8 2002. aasta veebruaris 1 890 000 krooni. Teadaolevalt ostis 2000. aastal musta Z8 toonane Keskturu juht Vadim Polištšuk, mis oli toona Eesti kalleim auto. 2001. aasta alguses tühistas ta tellimuse.

 Viited 

Z8
Kategooria:Sõiduautomudelid